
Keresztfelmagasztalás ünnepzárása.
A vasárnap esti alkonyati zsolozsmán
„Uram, tehozzád...” után
6. hang. Minta: Minden reményüket...
A fölemelt kereszt * parancsolja minden teremtménynek, * hogy a rajta fölmagasztalt Úrnak * legtisztább kínszenvedését dicsérjük, * mert ő azon megölte azt, aki minket megölt, * a halál fiait pedig életre keltette * és ékesekké tette, * és jóságának bőségével * a mennyei életre méltatott bennünket, mint irgalmas. * Azért örvendve magasztaljuk az ő nevét, * és dicsőítjük *’ az ő határtalan leereszkedését! (2x)
Mózes előre jelzett téged, * midőn a zsarnok Amalekot magasba emelt kézzel legyőzte. * Ó drága Kereszt, a hívek büszkesége, * a vértanúk támasza, apostolok ékessége, * az igazak küzdőtársa és minden szent üdvössége! * Mert fölmagasztalásod láttára * minden teremtmény örvendez és ünnepel, * Krisztust dicsőítvén, ki nagy kegyességével a szétszórtakat *’ általad egybegyűjtötte. (2x)
Legdrágább Kereszt, * melyet az angyali rendek örvendezve környeznek, * midőn ma fölmagasztalnak, * isteni intéssel fölemelsz mindenkit, * akit a sátán cselvetése elűzött * és halálba taszított. * Azért téged jó szívvel, ajkunkkal csókolunk, * belőled megszentelést merítünk. * Magasztaljátok, kiáltjuk, * Krisztust, a jóságos Istent, * és boruljatok le *’ az ő isteni zsámolya előtt! (2x)
Dicsőség... most és... 2. hang 
Jertek, minden nemzetek, * boruljunk le az áldott fa előtt, * amely által helyreállt az örök igazság! * Mert a sátán, ki Ádám ősatyánkat elcsábította a fa által, * a keresztfán horogra került. * Aki zsarnoksággal uralkodott a királyi teremtményen, * a hatalomból valóban szörnyű bukással kizuhant. * A kígyó mérgét Isten vére lemossa, * az átok igazságos ítéletét * az Igaz igazságtalan elítéltetésével feloldják. * Fával kellett a fa okozta sebet begyógyítani, * és a szenvedéstől mentesnek a fán való szenvedésével kellett * a kárhozat szenvedését megszüntetni. * Azért dicsőség legyen, Krisztus Királyunk, * az értünk végzett fönséges üdvözítő művednek, * mellyel mindnyájunkat üdvözítettél, *’ Jóságos és Emberszerető!

Előverses sztihirák
5. hang. Minta: Üdvözlégy...
Üdvözlégy, * életadó Kereszt, * a vallásosság legyőzhetetlen diadaljelvénye, * a Paradicsom ajtaja, * a hívek erőssége, * az Egyház védfala, * mely által megtört az átok és a halál hatalma megszűnt, * és mi fölemelkedtünk a földről az égbe. * Legyőzhetetlen fegyver, * az ördögök ellenfele, * a vértanúk dicsősége, * a szentek igazi ékessége, * az üdvösség révpartja, *’ mely megadja a világnak a nagy kegyelmet! 
Elővers: Magasztaljátok a mi Urunkat, Istenünket, és boruljatok le lába zsámolya előtt, mert ő szent!
Üdvözlégy, * Urunk keresztje, * mellyel az emberiség megszabadult az átoktól! * te vagy az igazi öröm jelvénye, * és a te felmagasztalásodban a mi ellenségeinket elűzöd tőlünk. * Te vagy a mi menedékünk, a királyok hatalma, az igazak erőssége, * papok ékessége, * melynek jelzése által a gonosztól megszabadítasz, * az erő vesszeje, mellyel kormányzol minket, * béke fegyvere, melyet az angyalok félelemmel környeznek. * Krisztusnak isteni dicsősége, *’ aki megadja a világnak a nagy kegyelmet.
Elővers: Isten a mi Királyunk öröktől fogva, szabadulást szerzett a föld közepette.
Üdvözlégy, * vakok irányítója, * a betegek orvosa, * minden halottnak feltámadása, * drága Kereszt, mely fölemelsz minket a romlásból, * mellyel az enyészet feloldódott, * s virágba borult az enyészhetetlenség, * és mi emberek istenivé válunk, * és az ördög teljes vereséget szenved. * Most, mikor látjuk, hogy főpapi kéz fölmagasztal, * magasztaljuk a rajtad Fölmagasztaltat. * Hódolunk előtted, *’ mert belőled dúsan merítjük a nagy kegyelmet.
Dicsőség... most és... 8. hang
A te tiszteletreméltó Kereszted előtt, * amelyet egykor Mózes előre ábrázolt, * mikor Amalekot megverte és megfutamította, * s amelyről Dávid énekében azt parancsolta, hogy hódoljunk előtte, * mert az Úr lábainak zsámolya; * ma mi, bűnösök, leborulunk, * és méltatlan ajkainkkal csókoljuk, * mert te arra méltattad, Krisztus Isten, * hogy reáfeszítsenek. * Azért téged magasztalva így kiáltunk föl: * Méltass minket, Urunk, *’ a megtért gonosztevővel a te Országodra!

.Tropár(ok)
1. hang
		Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel őrizd meg a te népedet! (3x)
